钦定古今图书集成/理学汇编/文学典/第118卷 > 金俊明
## 钦定古今图书集成/理学汇编/文学典/第118卷 > 金俊明

按《苏州府志》：“俊明，字孝章，吴县人。少从其父宦宁夏，
驰驿游猎，颇任侠，自喜。为歌诗，多愤懑激烈，闻于诸
边帅，争欲延致幕府，意不屑也。既归里，始折节读书，
补县学生，名隐隐起。数试于乡，不利。最后复赴试，筮
《易》得蛊之上九，遂不终试而归。归即谢诸生，杜门以
佣书自给。小楷师《曹娥碑》，行草师《圣教序》，悉有法度。”
兼工诗古文辞，四方来请者，相次不绝。间喜画树石，
而墨梅最工，人尤传宝玩之。凡其豪迈之性，磊落轩
昂，峥嵘突兀之气，一皆寓之于书画。尝有学使者慕
其名，欲招致之，不可得，因叹曰：“清真绝俗，虽古之沉
冥不过也。”年七十有四卒。所著有《康济谱》《阐幽录》《春草闲房诗集》。